"ŽELJO" PONOVNO U GRADSKOM VRTU

Osijek je u bivšoj ligi posljednju utakmicu odigrao protiv Željezničara

Nakon dva i pol desetljeća u Gradskom vrtu opet će gostovati sarajevski Željezničar. Stariji navijači NK Osijek sjećaju se tih okršaja iz nekadašnje jugolige. Uvijek su to bili uzbudljivi susreti, a nama je u sjećanju ostao jedan iz 1. kola sezone 1987./88. koji je završio 2:2. “Željo” je vodio na poluvremenu s 1:0, a Osijek je u nastavku preokrenuo na 2:1, ali nije izdržao, pa je ta odlična utakmica završila bez pobjednika. Ostao mi je u pamćenju zbog komentara osječkog radijskog i televizijskog reporetara Đorđa Ivkovića u tadašnjem Sportskom pregledu. Naime, Davor Šuker je u posljednjim sekundama utakmice žestoko uzdrmao gredu “Željinih” vrata, Ivković je to prokementirao na svoj poznati pjesnički način “da je Šuker u 90. minuti bio malo precizniji, umjesto grede tresle bi se znojem natopljene majice nogometaša Željezničara”. Zapravo, ta rečenica odlično oslikava dramatiku cijele te utakmice. Osim što su redovito u Gradskom vrtu odigravali zanimljive utakmice, Osijek i Željezničar u to su vrijeme imali vrlo kvalitetne odnose. Veze su se na neki način očuvale i do danas, a posljednji je primjer prelazak kapetana Željezničara Nermina Jamaka u Osijek prije tri godine. Zbog svega toga, ponovni dolazak Sarajlija u Gradski vrt izaziva puno više pozornosti nego bi to bio slučaj u nekoj običnoj prijateljskoj utakmici. Zato će se u današnje poslijepodne Gradski vrtom širiti miris prošlosti i romantike tog doba. Prepričavat će se dogodovštine iz tih vremena, a tu se ima doista mnogo zanimljivog reći. Treba istaknuti i još jedan zgodan detalj. Naime, Osijek je svoju posljednju utakmicu u jugoligi odigrao upravo protiv Željezničara na Grbavici. Završilo je 1:1, a prema tadašnjim pravilima su se nakon remija izvodili jedanaesterci u kojima je bolji bio “Željo” - 3:2.

Inače, slično zanimanje za utakmicu vlada i u Sarajevu, pa su dolazak u Gradski vrt najavili i kroničari Željezničara. Uglavnom, bit će zanimljivo, a vjerujemo i korisno za trenera Zorana Zekića i njegova kolegu s druge strane Slavka Petrovića. Ni jedan od njih neće moći izvesti svoje najjače sastave jer imaju reprezentativce u svojim redovima. Inače, cijelu priču o obnovi nekad čvrstih veza klubova “zakotrljao” je osječki gradski vijećnik Mladen Mikolčević koji je pomogao obnovi istočne tribine na Grbavici kupnjom desetogodišnje ulaznice za utakmice Željezničara kojom će se moći koristiti svi građani Osijeka ako se nađu u prilici. Ako se na dan utakmice zateknu u Sarajevu, slobodno mogu otići pogledati “Želju” na račun grada Osijeka.

Današnji prijateljski susret protiv Željezničara u Gradskom vrtu počinje u 15 sati.

Dalibor KELER